Tampereen ammattikorkeakoulu, Tampereen teknillinen yliopisto ja Tampereen yliopisto aikovat rakentaa täysin uudenlaisen korkeakoulun. Uudelle korkeakouluyhteisölle luodaan yhteinen profiili ja tutkimusalueet sekä raja-aidat ylittäviä tutkinto-ohjelmia.

Mistä on kyse? Tampereen korkeakoulut aikovat rakentaa täysin uudenlaisen korkeakouluyhteisön

Yhteistyössä ovat mukana Tampereen ammattikorkeakoulu, Tampereen teknillinen yliopisto ja Tampereen yliopisto

Uusi korkeakouluyhteisö tarjoaisi monipuolisesti mahdollisuuksia sekä teoreettiseen että työelämälähtöiseen opintopolkuun

Tampereen korkeakoulut aikovat luoda uuden, monialaisen ja kansainvälisen tason korkeakoulun. Uutta korkeakoulua ovat rakentamassa Tampereen ammattikorkeakoulu, Tampereen teknillinen yliopisto ja Tampereen yliopisto.

Korkeakoulut kertovat yhteisessä tiedotteessa, että uusi korkeakouluyhteisö tarjoaisi monipuolisesti mahdollisuuksia niin teoreettiseen kuin työelämälähtöiseenkin opintopolkuun.

Tavoitteena on luoda myös kansainvälisesti tunnistettava tutkintorakenne, jossa opintosisällöt perustuvat monialaisuuteen.

Korkeakoulujen vararehtoreiden työryhmän tehtävänä on tuottaa muun muassa ehdotus korkeakouluyhteisön profiilista ja tutkimusalueista, raja-aidat ylittävistä tutkinto-ohjelmista ja niiden toteuttamismalleista sekä suunnitelma ja aikataulu hankkeen toteuttamiseksi. Ehdotuksen on määrä olla valmis toukokuussa 2015.

Korkeakoulut keskittyvät vahvuuksiinsa

Viime keväänä tamperelaiset korkeakoulut kutsuivat vuorineuvos Stig Gustavsonin selvittämään, millä tieteenaloilla korkeakoulut voisivat saavuttaa kansainvälisesti johtavan aseman ja mitä uudistuksia tähän tarvittaisiin.

Selvityksen mukaan vahvuudet ovat yhteiskuntatieteissä, tekniikassa, lääketieteessä ja taloustieteissä sekä näiden uudenlaisissa yhdistelmissä.

Gustavson siirtyy ohjausryhmän neuvonantajaksi. Ohjausryhmässä ovat korkeakoulujen rehtorit ja hallitusten puheenjohtajat.